**መንፈስ ምግላጽ**

ኣምላኽ ጐይታና የሱስ ክርስቶስ ኣቦ ኽብሪ ብፍልጠቱ መንፈስ ጥበብን መንፈስ ምግላጽን ምእንቲ ኺህበኩም. . . . (ኤፌ. 1፡17)

ሰብ ነቲ እተገልጸሉ ጥራይ እዩ ዝነብር። ሰብ ነቲ እተገልጼሉ ጥራይ እዩ መሰውኢ ዝሰርሕ። ምግላጽ ድማ ርትዒ የምጽእ። ነዚ እዩ መጽሓፍ ቅዱስ ፡ብዛዕባ ኣብርሃም ክዛረበና ኸሎ “ ኣብኡውን ነቲ እተራእዮ እግዚኣብሄር መሰውኢ ሰርሓሉ “ ዝብለና። (ዘፍ.12፡7) ኣብርሃም ብዛዕባ እግዚኣብሄር ዝረኸቦ ምግላጽ “ ኤል ሻዳይ “ ማለት “ ኩሉ ዝኽእል ኣምላኽ “ ማለት ነበረ። ኣብርሃም ካብተን 175 ዓመታት ህይወቱ እተን ሚእቲ በዚ ምግላጽ እዚ እዩ ነይሩ ሓሊፍወን።

እግዚኣብሄር ንሓደ ሙሴ ጥራይ እዩ ጸዊዑ ኣብታ እትነድድ ቆጥቋጥ እተገልጸ። ካብታ እትነድድ ቆጥቋጥ ድምጹ ዝሰምዐ ሙሴ ጥራይ እዩ። ኣብታ እትነድድ ቆጥቋጥ ህለወ እግዚኣብሄር እተሞከረ ንሱ ጥራይ እዩ። ኣብ ከረን ሲና ደይቡ ሕጊ ኣምላኽ እተገልጸሉ ንሙሴ ጥራይ እዩ። ኣብ ከረን ሲና ደይቡ ኣዒንቱ ተኸፊቱሉ ድንኳን ምርኻብ እንታይ ከም ክመስል ከምዘለዎ ዝርኣየን ምግላጽ ዝረኸበ ሙሴ ጥራይ እዩ። ነዚ እዩ ካብቲ ከረን ምስ ወረደ እዝን እዝን ግበሩ እናበለ ዝኣዘዘ እእሞ ከምታ ዝርኣያ ምርኻብ ድንኳ ዝሰርሐ። ነታ ዝሰርሓ ድንኳን ምርኻብ ድማ ከምታ ዝተኣዘዛ ስለዝኾነት ያህዌ መጺኡ ኣገናዕ እዚ ባርያይ ከምታ ዝበልኩኻ ጌርካያ ኢሉ በደበና ክብሩ ዝመልኣ። መስዋእትታቱን ሕጉን እንታይ ክመስል ከም ዘለዎ እተገልጸሉ ንሙሴ ጥኣይ እዩ። ኣብ ምድረ በዳ ምዓስ ክኸዱን ኣብ ሰፈር ክሓድሩን ዘለዎም ዝነግሮም ሙሴ ጥራይ እዩ። ሕጊ ከምጽእ ኢሉ ናብ ከረን ምስ ደየበ ንድሕሪት ክምለሱ ዝሓሰቡሉ ምኽንያት ካብ መጀመርታኡውን ሙሴ ኢልዎም እዮም እምበር ኣይምነቐሉን ኣይምተንቀሳቐሱን።

ካብ ከረን ሆሬብ ኣትሒዝካ ክሳብ ብእያሱ ተመሪሖም ከንኣን ዝኣትዉ ህዝቢ እስራኤል ብግሎም ምግላጽ ያህዌ ኣምላኾም ስለዘይነበሮም ብምግላጽ መራሒኦም እዮም ዝነብሩ ነይሮም። ካብዚ ተበጊሶም ዝገብርዎ ዘበለ ኹሉ ስርዓታት መስዋእትትታት ስለእተነግሮም እምበር ስለ እተገልጸሎም ኣይነበረን። ተባሂሉካ ክትገብርን ተገሊጹልካ ክትገብርን ዓቢ ፍልልይ ኣለዎ። ተባሂሉካ ክትገብር ከሎኻ ነቲ ዝበለካ ገጹ እናርኣኻ ዓይኒ ዓይኑ እናርኣኻ ናእዳኡ እናተጸበኻ ካብ ሕጂ ሕጂ ርእዩንስ ይንእደኒዶ ኮን ይኸውን ይሕጎሰለይዶ ኮን ይኸውን እናበልካ ኢኻ እትገብሮ። ተገሊጹልካ ምስ እትገብሮ ግና ማለትካን ካብ ልብኻን ትገብሮ ዘሎዃ መስዋእትኻ ህያውን ውዱስን ንኣምላኽ ባህ ዘብልን (ሮሜ. 12፡1) እዩ ዝኸውን።

ኣነን ንስኻትኩምን ድማ ብምግላጽ ካልኦት ሰባት ንነብር እንተሃሊና እንገብሮ እንነብሮ ኹሉ ከም እስራኤላውያን ገጽ እቶም ምግላጽ ዘምጽኡልና እናርኣና ኣምላኽ ንዕኦም ጥራይ ቀረባ ንዓና ግና ርሑቕ ንዓኣቶም ጸሎቶም ቀልጢፉ ዝምልሽ ንዓና ግና ርሑቕ ድምጹ ክንሰምዕ ፍቓዱ ንኽነለሊ ወርትግ ደድሕሪኦም ክንከይድ ዘበንና ክውዳእ እዩ። ንሳቶም ከኣ ሰብ ስለዝኾኑ እታ ምስጢር መራኸቢቶም ኣይክነግሩናን እዮም። ከመይሲ ተመሊስና ገጾም ኣይክንርእን።

ነዚ እዩ ሃዋርያ ጳውሎስ “ ኣምላኽ ጐይታና የሱስ ክርስቶስ ኣቦ ኽብሪ ብፍልጠቱ መንፈስ ጥበብን መንፈስ ምግላጽን ምእንቲ ኺህበኩም “ (ኤፌ.1፡17) ኢሉ ሃዋርያዊ ጸሎት ንማሕበር ኤፌሶን ዝጸለየ። ኣብቲ በኹሪ ጽሑፍ እታ *ብፍልጠቱ* እትብል ዘላ ቃል “ ምእንቲ ብዝያዳ ክትፈልጥዎ “ ማለት እያ ተስምዕ። ጳውሎስ ነፍሲ ወከፍ ኣማኒ እታ ማሕበር ንክርስቶስ ዝምልከት ብሕታዊ ብርሃንን ምግላህን ክረክብ ድሌትን ጸዓትን ነይርዎ። ጸሎተይን ጸሎትኩምን ንግሆ ንግሆ እዚ ክኸውን ይግባእ። መንግስተ ሰማያት ምስ በጻሕና ዘይኮነስ ኣብዚ ምድሪ ከሎና ርእሱ ክገልጽ ዝፈቱ ኣምላኽ ኢና እነምልኽ። ሃየ ንጸሊ!